Soektog na tienerseun wat in see verdwynArgieffoto Reddingswerkers soek steeds onverpoos na ’n tienerseun wat vanmiddag in die see by die Strand naby Kaapstad verdwyn het. Craig Lambinon, woordvoerder van die Nasionale Seereddingsinstituut (NSRI), het gesê die Strand-NSRI is omstreeks 14:36 na die toneel ontbied waar ’n tienerseun, vermoedelik tussen 12 en 13 jaar, vermis word. Inligting van ooggetuies dui daarop dat die seun saam met ’n groep maats in die see geswem het toe hy in die moeilikheid beland en onder die water verdwyn het. Paramedici, die polisie, brandweerdienste en ’n lugambulans is ook vanmiddag na die Strand ontbied. “’n Deeglike lug-, see-en-kussoektog het geen teken van die seun opgelewer nie,” het Lambinon gesê. Polisieduikers soek tans na die seun. Die tiener se familie word deur traumaberaders bygestaan.